CELEX: C2007/069/54
Language: et
Date: 2007-03-24 00:00:00
Title: Kohtuasi T-27/07: 7. veebruaril 2007 esitatud hagi — US Steel Košice versus komisjon

24.3.2007   
            
            
               ET
            
            
               Euroopa Liidu Teataja
            
            
               C 69/25
            
         7. veebruaril 2007 esitatud hagi — US Steel Košice versus komisjon
   (Kohtuasi T-27/07)
   (2007/C 69/54)
   Kohtumenetluse keel: inglise
   Pooled
   
      Hageja: US Steel Košice sro (Košice, Slovakkia) (esindajad: advokaat E. Vermulst ja solicitor C. Thomas)
   
      Kostja: Euroopa Ühenduste Komisjon
   Hageja nõuded
   
               —
            
            
               Tühistada komisjoni 29. novembri 2006. aasta otsus, mis käsitleb siseriiklikku kasvuhoonegaaside saastekvootide eraldamise kava, millest Slovakkia andis teada vastavalt Euroopa Parlamendi ja nõukogu direktiivile 2003/87/EÜ;
            
         
               —
            
            
               mõista kohtukulud välja kostjalt.
            
         Väited ja peamised argumendid
   Hageja palub tühistada komisjoni 29. novembri 2006. aasta otsus, mis käsitleb siseriiklikku kasvuhoonegaaside saastekvootide eraldamise kava ajavahemikuks 2008–2012, millest Slovakkia andis teada vastavalt direktiivile 2003/87/EÜ (1).
   Hagi toetuseks väidab hageja esiteks, et vaidlustatud otsusega rikutakse 2003. aasta ühinemisakti (2) XIV lisa 4. jaotise lõike 2 punkti a, kuna selles kinnitatakse vääralt, et nimetatud sättes toodud tingimused on eraldiseisvad kohustused, mida kohaldatakse 2009. aastani, hoolimata sellest, kas Slovakkia annab hagejale jätkuvalt maksuvabastust, mida ta võib olenemata EÜ artiklitest 87 ja 88 hageja suhtes 2009. eelarveaasta lõpuni kohaldada. Hageja väidab, et sellest tulenevalt on otsus vastuolus ka direktiivi 2003/87EÜ III lisa kriteeriumiga 4, mille kohaselt peab siseriiklik saastekvootide eraldamise kava olema kooskõlas muude ühenduse õiguslike ja poliitiliste dokumentidega.
   Teiseks toob hageja esile, et vaidlustatud otsusega on rikutud õiguspärase ootuse põhimõtet, kuna komisjon tekitas mitmel korral hagejas ootuse, et ühinemisakti XIV lisa 4. jaotise lõike 2 punktis a ette nähtud tootmispiiranguid siis enam ei kohaldata, kui hageja enam maksuvabastust ei saa.
   Kolmandaks väidab hageja, et vaidlustatud otsus on õigusvastane, kuna selle asemel, et teostada direktiivi 2003/87/EÜ artikli 9 lõike 3 alusel oma piiratud volitusi, viis komisjon läbi täiesti eraldiseisva arvutuse Slovakkia koguheitmete kohta ning muutis selle Slovaki Vabariigile kohustuslikuks. Sellega võttis komisjon enesele liikmesriikidele direktiivi 2003/87/EÜ artiklite 9 ja 11 alusel antud volitused.
   Neljandaks väidab hageja, et vaidlustatud otsus on õigusvastane selles osas, et see tugineb jäigale matemaatilisele arvutusele, mida rakendati ilma avaliku aruteluta ning mis ei võtnud arvesse Slovakkiale iseloomulikke faktoreid, mis mõjutavad heitkoguseid ajavahemikul 2008–2012. Hageja leiab, et sellise lähenemisega rikuti direktiivi 2003/87/EÜ artikli 9 lõiget 1 ja artikli 11 lõiget 2, nimetatud direktiivi III lisa kriteeriume 1, 2 ja 3 ning õiguspärase ootuse põhimõtet. Hageja väitel tegi komisjon olenemata tema kaalutlusruumi ulatusest ilmse kaalutlusvea.
   Lõpetuseks väidab hageja, et vaidlustatud otsusega leidis aset võimu kuritarvitamine, kuna selle vastuvõtmise põhjustas soov vähendada saastekvootide kogust, et tõsta nende hinda.
   
      (1)  Euroopa Parlamendi ja nõukogu 13. oktoobri 2003. aasta direktiiv 2003/87/EÜ, millega luuakse ühenduses kasvuhoonegaaside saastekvootidega kauplemise süsteem ja muudetakse nõukogu direktiivi 96/61/EÜ (ELT L 275, lk 32; ELT eriväljaanne 15/07, lk 631).
   
      (2)  Akt Tšehhi Vabariigi, Eesti Vabariigi, Küprose Vabariigi, Läti Vabariigi, Leedu Vabariigi, Ungari Vabariigi, Malta Vabariigi, Poola Vabariigi, Sloveenia Vabariigi ja Slovaki Vabariigi ühinemistingimuste kohta ja Euroopa Liidu aluslepingutesse tehtavate muudatuste kohta (ELT L 236, lk 33).